### Resume

Budgettet til prioritering af vedligehold af bygninger sker ud fra den politisk godkendte vedligeholdelsesstrategi fra 2018. Vedligeholdelsesstrategien og den tilhørende prioriteringsmodel har vist sig at give udfordringer, når det løbende vedligehold skal prioriteres. Dette skyldes blandt andet, at vedligeholdelsesbudgettet ikke fuldt tilstrækkeligt understøtter strategien. Udvalget forelægges på denne baggrund forslag til håndtering af bygninger, som afviger fra prioriteringen af vedligeholdelsesmidlerne fastlagt i vedligeholdelsesstrategien.

### Sagsfremstilling

Baggrund

Økonomiudvalget godkendte den 3. december 2018 ”Analyse af facility management området i Vejle Kommune”, herunder vedligeholdelsesstrategi for kommunens bygninger dateret august 2018. jf. punkt 325. Den samlede analyse fremgår af bilag 1. Som følge heraf er der i videst mulig udstrækning arbejdet ud fra den besluttede vedligeholdelsesstrategi, når midler til vedligeholdelse af kommunens bygninger løbende prioriteres.

Pulje til vedligehold af bygninger

Størrelsen på budgettet til vedligehold af bygninger blev fastsat på Økonomiudvalgets møde den 25. maj 2009, jf. punkt 201. I sagen er angivet, at de beregninger, der er anvendt til at fastsætte vedligeholdelsesbudgettet svarer til et lavt niveau for vedligehold, der dækker afhjælpning af sikkerhedsforhold og afbøder alvorlige følgevirkninger. Det fremgår yderligere af sagen, at udførsel af vedligehold på et lavt niveau vil betyde behov for opretning/ udskiftning af nedbrudte bygningsdele med ekstraudgifter til følge.

Udgangspunktet for vedligeholdelsesbudgettet er en regulering i takt med den almindelige prisudvikling som en del af budgetlægningen.

Anvendelse af bygningerne

[adresse] bygninger fordeler sig på de tre kategorier som vist i nedenstående figur.

![](data:image/png;base64...)

Kilde: Dalux

Figur 1. Fordeling af [adresse] bygninger på tre anvendelseskategorier fra vedligeholdelsesstrategien.

Kategori 1: Bygninger med døgnophold eller længerevarende ophold for børn, unge eller svagelige.

Kategori 2: Bygninger med andet ophold.

Kategori 3: Bygninger der ikke anvendes til kommunal kerneydelse, der er på vej ud af porteføljen eller kun anvendes til korte ophold.

Vedligeholdelsesstrategien angiver, at bygninger med anvendelse i kategori 1 skal prioriteres først, dernæst bygninger i kategori 2 og sidst bygninger i kategori 3.

Mål for bygningers vedligeholdelsesniveau

I vedligeholdelsesstrategien er der fastsat et mål om at bevare alle bygninger i en byggeteknisk tilstand i et spænd, hvor bygningerne har behov for forebyggende vedligehold til begyndende skader og mangler, som kræver afhjælpende og forebyggende vedligehold. Årsagen til dette er, at Vejle Kommune får mest værdi pr. investeret krone ved at vedligeholde/udskifte slidte bygningsdele, før der opstår skader, der kan medføre følgeskader på andre bygningsdele.

Problemstilling

I forhold til målet for ønsket vedligeholdelsesniveau fastsat i vedligeholdelsesstrategien, betyder det, at alle bygninger med døgnophold eller længerevarende ophold for børn, unge eller svagelige (kategori 1) skal bringes i en stand, hvor bygningerne har behov for forebyggende vedligehold til, at bygningerne har begyndende skader og mangler, inden der kan bruges midler på vedligehold af bygninger med andet ophold m.m. (kategori 2 og 3).

Da midlerne til vedligehold svarer til et lavt niveau, der som nævnt svarer til vedligehold, der dækker afhjælpning af sikkerhedsforhold og afbøder alvorlige følgevirkninger, har budgettet ikke fuldt ud kunnet omfatte at bringe alle kommunale bygninger i kategori 1 i en stand, som opfylder det højere mål for vedligeholdelsesniveauet i vedligeholdelsesstrategien.

Dette udfordrer, når der er bygninger med alvorlige skader, som ud fra en langsigtet vurdering fortsat skal benyttes, men hvor bygningerne ikke anvendes til døgnophold eller længerevarende ophold for børn, unge eller svagelige (kategori 1). Det var bl.a. tilfældet med Rådhusets tårn og vinduer behandlet af udvalget den 8. marts 2022, jf. punkt 5.

Der opstår yderligere en udfordring omkring bygninger, hvor der kan være tale om sikkerheds- og/eller sundhedsrisiko ved anvendelse af bygningen. Det fremgår af strategien, at der som udgangspunkt ikke prioriteres midler til vedligehold af nye bygninger og bygninger, der ud fra en byggeteknisk vurdering er defekt, eller hvor der er sikkerheds- og/eller sundhedsrisiko. Dette betyder, at der generelt i forhold til bygninger med risiko for sikkerhed og/eller sundhed er nødvendigt at afvige fra vedligeholdelsesstrategien, hvis bygninger fremover fortsat skal anvendes, uanset om der er tale om anvendelse inden for kategori 1, 2 eller 3.

### Sagens videre forløb

Sagen skal behandles af Økonomiudvalget.

### Klima og resiliensvurdering

Det er helt centralt i [adresse] strategi for bæredygtigt byggeri, at vi har så få m2 som muligt, at vi passer på de bygninger, vi har, og at vi renoverer og transformerer, før vi bygger nyt. Det er langt mere bæredygtigt at renovere og transformere end at bygge nyt. Det vil derfor bidrage til at understøtte strategien for bæredygtigt byggeri at renovere bygninger med skader, som kan udgøre en sundhedsmæssig og sikkerhedsmæssig risiko i de tilfælde, hvor der forventes en langsigtet anvendelse.

### Teknik- og Miljødirektøren indstiller,

|  |  |
| --- | --- |
| at | udvalget over for Økonomiudvalget anbefaler ét af nedenstående forslag: |

1. at Kommunale Ejendomme i særlige tilfælde kan afvige fra prioriteringen af vedligeholdelsesmidlerne fastlagt i vedligeholdelsesstrategien, når der er sikkerheds- og/eller sundhedsmæssige risici ved en bygning, som fortsat skal benyttes eller,
2. at Teknisk Udvalg fremover forelægges sager til beslutning, hvor forvaltningen vurderer, at der er sikkerheds- og/eller sundhedsmæssige risici ved fortsat at anvende bygningen, men hvor forvaltningen pga. prioriteringen af vedligeholdelsesmidlerne fastlagt i vedligeholdelsesstrategien ikke kan træffe beslutning om at afhjælpe skader på bygningen.

### Beslutning

Udvalget anbefalede forslag 1, med bemærkning om, at der bør være en halvårlig opfølgning til Økonomiudvalget og Teknisk Udvalg.